รองนายกรัฐมนตรี เชิญชวนประชาชน สวมใส่เสื้อเหลืองร่วมพระราชพิธีบรมราชาภิเษก ขณะที่คณะกรรมการกิจกรรมงานพระราชพิธีบรมราชาภิเษก เปิดให้ส่วนราชการและเอกชน ส่งกิจกรรมที่จะเข้าร่วมในงานพระราชพิธีตั้งแต่ พ.ค.62-พ.ค.63 เบื้องต้นอนุมัติแล้ว 179 โครงการ
พลอากาศเอก ประจิน จั่นตอง รองนายกรัฐมนตรี เปิดเผยว่า ในโอกาสที่จะมีพระราชพิธีบรมราชาภิเษกในเดือนพฤษภาคมนี้ มีโครงการและกิจกรรมที่หลายฝ่ายส่งเข้ามาเพื่อให้คณะกรรมการฝ่ายโครงการและกิจกรรมเฉลิมพระเกียรติ เนื่องในโอกาสมหามงคลพระราชพิธีบรมราชาภิเษกพิจารณา จำนวน 133 หน่วยงาน ซึ่งคณะกรรมการฯได้เห็นชอบแล้ว จำนวน 179 โครงการ โดยมีทั้งโครงการของหน่วยงานราชการ ภาคเอกชน และประชาชน ครอบคลุมทั้งพื้นที่กรุงเทพฯ และต่างจังหวัด ซึ่งกิจกรรมจะจัดขึ้นตั้งแต่วันที่ 4-6 พ.ค.2562 ถึง พ.ค.2563 ส่วนโครงการที่ดำเนินการเสร็จแล้วตั้งแต่ 12 เม.ย.ที่ผ่านมา ก็จะมีการเปิดรับโครงการใหม่เพิ่มเติม อาทิ โครงการปลูกไม่ใหญ่ ไม้สวยงาม , จิตอาสา พัฒนาคุณภาพคูคลองและสิ่งแวดล้อม        ทั้งนี้รัฐบาลขอความร่วมมือประชาชนสวมเสื้อสีเหลืองร่วมงานพระราชพิธีบรมราชาภิเษก โดยในส่วนของเสื้อเหลืองตราสัญลักษณ์สามารถหาซื้อได้จากส่วนราชการและเอกชนที่ได้รับอนุญาตในการผลิตและจำหน่ายจำนวนมาก แต่หากไม่สามารถหาซื้อได้ ก็สามารถใส่เสื้อสีเหลืองทั่วไปเข้าร่วมพระราชพิธีฯได้เช่นกัน อย่างไรก็ตามขณะนี้ยังไม่พบการนำตราสัญลักษณ์ไปใช้อย่างไม่ถูกต้อง และได้สั่งการให้สำนักปลัดสำนักนายกรัฐมนตรีหรือสปน.เป็นหน่วยงานในการตรวจสอบ โดยจะเริ่มลงพื้นที่ในสัปดาห์หน้า